8.147.122 kr. er på vej til et heldigt par i Aalborg. - Jeg har altid sagt, at hvis jeg vandt i Lotto, ville jeg betale huset ud og købe en pakke smøger og to øl. Men vi skylder ikke så meget i huset længere, jeg ryger ikke, og jeg har ikke fået købt noget som helst endnu, siger kvinden, der sammen med sin mand vandt pengene, til Danske Spil. Da kvinden tjekkede gevinsten online troede hun, det drejede sig om 800.000 kr, så desto større var overraskelsen, da der skulle et 0 mere på gevinsten. Der er ikke lagt planer for, hvordan millionerne skal spenderes. - Jeg troede, at hvis vi vandt, ville jeg sige mit job op. Jeg troede også, at jeg ville spise god mad, rejse sydpå og spille fandango. Men vi er gået helt i stå. Og faktisk har jeg slet ikke lyst til at sige mit job op, som jeg er meget glad for, fortæller kvinden til Danske Spil.

Referat:
Drømmen om den store Lotto-gevinst blev til virkelighed for et par, som troede, de "kun" havde vundet 800.000 kr.